
LAZDIJŲ RAJONO SAVIVALDYBĖS TARYBA

SPRENDIMAS
DĖL LAZDIJŲ RAJONO SAVIVALDYBĖS APDOVANOJIMŲ „UŽ NUOPELNUS LAZDIJŲ KRAŠTO KULTŪRAI“ NUOSTATŲ PATVIRTINIMO

2025 m. gruodžio 22 d. Nr. 5TS-836
Lazdijai

[bookmark: n_0]Vadovaudamasi Lietuvos Respublikos vietos savivaldos įstatymo 6 straipsnio 13 punktu, 15 straipsnio 4 punktu, 65 straipsnio 3 dalimi ir vykdydama Lazdijų rajono savivaldybės 2021–2027 metų strateginio plėtros plano, patvirtinto Lazdijų rajono savivaldybės tarybos 2020 m. gruodžio 18 d. sprendimu Nr. 5TS-581 „Dėl Lazdijų rajono savivaldybės 2021–2027 metų strateginio plėtros plano patvirtinimo“, 1 prioriteto „Besimokanti, socialiai atsakinga ir pokyčius kurianti bendruomenė“ 1.1 tikslą „Stiprinti švietimo, kultūros ir sporto sistemą“, Lazdijų rajono savivaldybės taryba  nusprendžia:
1. Patvirtinti Lazdijų rajono savivaldybės apdovanojimų „Už nuopelnus Lazdijų krašto kultūrai“ nuostatus (pridedama).
2.  Nustatyti, kad šis sprendimas įsigalioja 2026 m. sausio 1 d.

Savivaldybės merė	Ausma Miškinienė

PATVIRTINTA
Lazdijų rajono savivaldybės tarybos 
2025 m. gruodžio 22 d. 
sprendimu Nr. 5TS-836


LAZDIJŲ RAJONO SAVIVALDYBĖS APDOVANOJIMŲ
„UŽ NUOPELNUS LAZDIJŲ KRAŠTO KULTŪRAI“ NUOSTATAI

I SKYRIUS
BENDROSIOS NUOSTATOS

1. Lazdijų rajono savivaldybės apdovanojimų „Už nuopelnus Lazdijų krašto kultūrai“ nuostatai (toliau – nuostatai) nustato apdovanojimų „Už nuopelnus Lazdijų krašto kultūrai“ organizavimo, vykdymo, apdovanojimų skyrimo ir įteikimo tvarką.
2. [bookmark: _Hlk204696744]Apdovanojimai „Už nuopelnus Lazdijų krašto kultūrai“ fiziniams bei juridiniams asmenims skiriami už reikšmingiausius metų darbus ir išskirtinius profesinius pasiekimus kultūros srityse.
3. Kandidatūras apdovanojimui gauti gali teikti fiziniai ir juridiniai asmenys (įstaigos, organizacijos ir kt.).
4. Apdovanojimai „Už nuopelnus Lazdijų krašto kultūrai“ skiriami šiose nominacijose: 
4.1. „Lazdijų krašto kultūros vertybių puoselėtojas“;
4.2. „Kultūros iniciatyva Lazdijų kraštui“;
4.3. „Lazdijų krašto kultūros kūrėjas“.
5. Apdovanojimai skiriami kas dvejus metus. Už kiekvieną nominaciją skiriamas ne daugiau kaip vienas apdovanojimas. Vieno apdovanojimo dydis – 1000 (vienas tūkstantis) eurų (neįskaitant mokesčių). Lėšos apdovanojimams skiriamos iš Lazdijų rajono savivaldybės biudžeto asignavimų, skirtų priemonei „Lazdijų rajono savivaldybės renginių organizavimas ir savivaldybę reprezentuojančių veiklų finansavimas“.
6. Kandidatų teikimo apribojimai:
6.1. tam pačiam kandidatui apdovanojimas už tą pačią nominaciją gali būti skiriamas ne dažniau kaip vieną kartą per keturis metus;
6.2. jeigu kandidatas buvo apdovanotas vienoje nominacijoje, jis gali būti siūlomas kitai nominacijai tik tuo atveju, jeigu jo veikla atitinka tos nominacijos kriterijus.

II SKYRIUS
APDOVANOJIMŲ ORGANIZAVIMAS IR VYKDYMAS

7. Apdovanojimų „Už nuopelnus Lazdijų krašto kultūrai“ organizatorius – Lazdijų rajono savivaldybės administracijos Švietimo, kultūros ir sporto skyrius.
8. Apdovanojimai įteikiami Kultūros dienos proga. 
9. Kvietimas teikti kandidatūras apdovanojimams „Už nuopelnus Lazdijų krašto kultūrai“ ir informacija apie apdovanojimus skelbiama Lazdijų rajono savivaldybės interneto svetainėje www.lazdijai.lt, kur nurodoma ši informacija: 
9.1. apdovanojimų tikslas, uždaviniai ir sąlygos;
9.2. dokumentų pateikimas;
9.3. atsakingų asmenų kontaktai: telefonų numeriai, elektroninis paštas. 
10. Fiziniai ir (ar) juridiniai asmenys pateikia lietuvių kalba užpildytą Kandidato apdovanojimui „Už nuopelnus Lazdijų krašto kultūrai“ gauti paraišką (nuostatų priedas).
11. Paraiškos priimamos Lazdijų rajono savivaldybės administracijoje, vieno langelio kabinete (Vilniaus g. 1, Lazdijai), gali būti atsiųstos paštu arba pateiktos elektroninių ryšių priemonėmis – el. paštu info@lazdijai.lt.
12. Pateiktų Kandidatų apdovanojimui „Už nuopelnus Lazdijų krašto kultūrai“ gauti paraiškų vertinimo procedūrą atlieka Lazdijų rajono savivaldybės mero potvarkiu sudaryta 5 narių kandidatūrų vertinimo komisija (toliau – komisija).
13. Komisijos veiklai vadovauja komisijos pirmininkas, kurį potvarkiu skiria Lazdijų rajono savivaldybės meras.
14. Komisijos sekretoriumi skiriamas Lazdijų rajono savivaldybės administracijos darbuotojas, kuris nėra komisijos narys. Komisijos veiklą organizuoja komisijos sekretorius. Jo kandidatūrą kartu su komisijos sudėtimi potvarkiu patvirtina Lazdijų rajono savivaldybės meras.
15. Komisijos pagrindinė veiklos forma – posėdžiai. Posėdžiai yra teisėti, jeigu juose dalyvauja ne mažiau kaip 1/2 komisijos narių. Nesant kvorumo, komisijos nutarimai nepriimami.
16. Komisija kiekvieną kandidatūrą vertina atskirai. Komisijos nutarimai priimami bendru sutarimu, jei nė vienas posėdyje dalyvaujantis komisijos narys neprieštarauja. Nesant vieningos komisijos narių nuomonės, už kandidatus balsuojama. Komisijos narys gali balsuoti tik už vieną kiekvienos nominacijos kandidatą. Komisijos narys turi vieną balsą. Balsuojama atvirai. 
17. Komisija turi teisę prašyti iš siūlymus pateikusių asmenų papildomos informacijos.
18. Prieš pradedant svarstyti teikiamus kandidatus, komisijos nariai turi informuoti komisijos pirmininką apie galimą privačių ir viešųjų interesų konfliktą ir nusišalinti nuo sprendimų priėmimo, apie tai pažymint posėdžio protokole, jeigu jie:
18.1.  susijęs giminystės ryšiais su siūlymą teikiančiu fiziniu asmeniu ar juridinio asmens darbuotojais;
18.2. susijęs giminystės ryšiais su siūlomu apdovanoti asmeniu.
19. Tais atvejais, kai apie galimą privačių ir viešųjų interesų konfliktą nepranešama ir komisijos narys nenusišalina nuo paraiškų svarstymo, esant šių nuostatų 18 punkte išvardintoms aplinkybėms, komisijos sprendimu jo balsavimas laikomas negaliojančiu.
20. Komisijos posėdžiai yra protokoluojami. Protokole nurodomi komisijos narių siūlymai ir nutarimai. Protokolą pasirašo komisijos pirmininkas ir komisijos sekretorius.
21. Komisijos nariai negali viešinti komisijos posėdžių informacijos, vertinimų procedūrų bei kitos su apdovanojimais susijusios komisijos veiklos informacijos. 
22. Komisijos posėdžio protokolai ir kiti su komisijos darbo veikla susiję dokumentai yra saugomi Lietuvos Respublikos teisės aktų nustatyta tvarka.
23. Komisijos teikimas dėl apdovanojimų skyrimo įforminamas Lazdijų rajono savivaldybės mero potvarkiu. 

III SKYRIUS
PREMIJOS SKYRIMAS IR ĮTEIKIMAS

24.  Komisija, svarstydama kandidatūras ir teikdama merui siūlymus dėl apdovanojimų, vadovaujasi šiais nominacijų kriterijais:
24.1.  nominacija „Lazdijų krašto kultūros vertybių puoselėtojas“: 
24.1.1. ilgalaikė, nuosekli veikla, susijusi su Lazdijų krašto kultūros paveldo (materialaus ir nematerialaus) išsaugojimu, tyrimu, sklaida ar atgaivinimu;
24.1.2. reikšmingas indėlis į vietos istorijos, tradicijų, kalbos, tautodailės ar papročių išlaikymą;
24.1.3.  aktyvus darbas su bendruomene, jaunimo įtraukimas į paveldosaugos ir tradicijų puoselėjimo veiklas;
24.1.4. veiklos tęstinumas ir pasiekti rezultatai (leidiniai, parodos, ekspedicijos, edukacijos ir kt.);
24.1.5. reikšmingas indėlis kaupiant, saugant ir viešinant kraštotyrinę bei literatūrinę medžiagą;
24.2.  nominacija „Kultūros iniciatyva Lazdijų kraštui“: 
24.2.1. iniciatyvos naujumas, originalumas ar aktualumas Lazdijų krašto kultūriniam gyvenimui;
24.2.2. iniciatyvos poveikis vietos bendruomenei – kaip ji skatina pilietiškumą, įtraukia įvairias gyventojų grupes, stiprina kultūrinį identitetą;
24.2.3. įgyvendinimo kokybė, tęstinumas arba potencialas tapti tradicija;
24.2.4. iniciatyvos viešinimas, matomumas ir atgarsiai vietos ar šalies mastu;
24.2.5. iniciatyvos gebėjimas telkti bendradarbiaujančias organizacijas, partnerystes su kultūros, švietimo ar nevyriausybinėmis institucijomis;
24.3.  nominacija „Lazdijų krašto kultūros kūrėjas“: 
24.3.1. kūrybinės veiklos meninė arba kultūrinė vertė, originalumas ir profesionalumas;
24.3.2. indėlis į Lazdijų krašto kultūrinio identiteto formavimą ir sklaidą;
24.3.3. dalyvavimas kultūriniame gyvenime organizuojant parodas, koncertus, spektaklius, rengiant ar leidžiant leidinius, projektai ar kitos veiklos;
24.3.4. kūrybos poveikis bendruomenei – įtrauktis, bendradarbiavimas, edukacija;
24.3.5. indėlis ugdant jaunus menininkus ir kūrėjus.
25. Piniginį prizą ir padėkos raštą „Už nuopelnus Lazdijų krašto kultūrai“ įteikia Lazdijų rajono savivaldybės meras renginio, skirto Kultūros dienai paminėti, metu. 
26. Prieš apdovanojimų „Už nuopelnus Lazdijų krašto kultūrai“ įteikimą, išrinktieji kandidatai yra informuojami asmeniškai apie skirtą apdovanojimą ir planuojamą renginį. 
27. Lazdijų rajono savivaldybės administracijos Apskaitos, finansų ir turto valdymo skyrius skirtą apdovanojimą perveda į nurodytą kandidato sąskaitą banke.

IV SKYRIUS
BAIGIAMOSIOS NUOSTATOS

28. Apie apdovanojimų „Už nuopelnus Lazdijų krašto kultūrai“ įteikimą Lazdijų rajono savivaldybė paskelbia savo interneto svetainėje www.lazdijai.lt.
29. Kandidatūrų teikėjai atsako už teikiamų kandidatų duomenų ir informacijos teisingumą.
30. Kandidatūrų teikėjų, kandidatų asmens duomenys tvarkomi vadovaujantis 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas), Lietuvos Respublikos asmens duomenų teisinės apsaugos įstatymu ir kitais teisės aktais, reglamentuojančiais asmens duomenų tvarkymą ir apsaugą.
31. Nuostatai gali būti keičiami Lazdijų rajono savivaldybės tarybos sprendimu.

_________________




Lazdijų rajono savivaldybės apdovanojimų 
„Už nuopelnus Lazdijų krašto kultūrai“ nuostatų
priedas

KANDIDATO APDOVANOJIMUI
„UŽ NUOPELNUS LAZDIJŲ KRAŠTO KULTŪRAI“ GAUTI PARAIŠKA


Lazdijų rajono savivaldybės administracijos
Švietimo, kultūros ir sporto skyriui

__________________
(data)

	1.
	Kandidato pavadinimas (juridinio asmens) arba vardas, pavardė (fizinio asmens)
	


	2.
	Darbovietė, pareigos / organizacija, nario pareigos joje (pirmininkas, narys ir pan.)  (fizinio asmens)
	


	3.
	Adresas, kontaktiniai duomenys
	


	4.
	Kandidato gyvenimo aprašymas
	

	5.
	Išsamus svariausių veiklų, jų indėlio (reikšmės) Lazdijų krašto kultūrai aprašymas
	

	6
	Už kokius nuopelnus rekomenduojama skirti nominaciją (prašome pažymėti)
	1. „Lazdijų krašto kultūros vertybių puoselėtojas“          [image: ]
2. „Kultūros iniciatyva Lazdijų kraštui“                          [image: ]
3. „Lazdijų krašto kultūros kūrėjas“                                [image: ]

	6.1. 
	Nominacijų vertinimo kriterijai (prašome pažymėti nominaciją atitinkantį vertinimo kriterijų):

	Nominacijos
	Vertinimo kriterijai
	Pastabos

	6.1.1.
	„Lazdijų krašto kultūros vertybių puoselėtojas“

	1. Ilgalaikė, nuosekli veikla, susijusi su Lazdijų krašto kultūros paveldo (materialaus ir nematerialaus) išsaugojimu, tyrimu, sklaida ar atgaivinimu.
2. Reikšmingas indėlis į vietos istorijos, tradicijų, kalbos, tautodailės ar papročių išlaikymą.
3. Aktyvus darbas su bendruomene, jaunimo įtraukimas į paveldosaugos ir tradicijų puoselėjimo veiklas.
4. Veiklos tęstinumas ir pasiekti rezultatai (leidiniai, parodos, ekspedicijos, edukacijos ir kt.).
5. Reikšmingas indėlis kaupiant, saugant ir viešinant kraštotyrinę bei literatūrinę medžiagą kultūros įstaigose.
	

	6.1.2.
	„Kultūros iniciatyva Lazdijų kraštui“
	1. Iniciatyvos naujumas, originalumas ar aktualumas Lazdijų krašto kultūriniam gyvenimui.
2. Iniciatyvos poveikis vietos bendruomenei – kaip ji skatina pilietiškumą, įtraukia įvairias gyventojų grupes, stiprina kultūrinį identitetą.
3. Įgyvendinimo kokybė, tęstinumas arba potencialas tapti tradicija.
4. Iniciatyvos viešinimas, matomumas ir atgarsiai vietos ar šalies mastu.
5. Iniciatyvos gebėjimas telkti bendradarbiaujančias organizacijas, partnerystes su kultūros, švietimo ar nevyriausybinėmis institucijomis.
	

	6.1.3.
	„Lazdijų krašto kultūros kūrėjas“

	1. Kūrybinės veiklos meninė arba kultūrinė vertė, originalumas ir profesionalumas.
2. Indėlis į Lazdijų krašto kultūrinio identiteto formavimą ir sklaidą.
3. Dalyvavimas kultūriniame gyvenime organizuojant parodas, koncertus, spektaklius, rengiant ar leidžiant leidinius, projektai ar kitos veiklos. 
4. Kūrybos poveikis bendruomenei – įtrauktis, bendradarbiavimas, edukacija.
5. Indėlis ugdant jaunus menininkus ir kūrėjus.
	


Kandidatą pasiūliusio juridinio asmens pavadinimas, vadovo pareigos, vardas, pavardė, parašas, 
arba kandidatą pasiūliusio fizinio asmens vardas, pavardė, parašas



Tvirtinu, kad pateikta informacija yra tiksli ir teisinga.

____________________________________________________________________________  
(pareigos)		(parašas)	                                             (vardas, pavardė)


______________________________

